Kaliňák, Robert, podpredseda vlády a minister vnútra SR (2016-06-16):
Ďakujem pekne (potlesk). Ďakujem pekne, pán poslanec. Chcem vám povedať, že vaša otázka je presne taká, ako má vyzerať politická kultúra. Vy si niečo myslíte a položíte mi otázky, v ktorých žiadate odpovede, to je fakt a tak to má byť. Bohužiaľ, zvyšok opozície sa k vám nepridáva. Čo je dôležité povedať? Že žiadne z tých podozrení, o ktorých sa hovorilo, vlastne nie je schopná opozícia dokázať. Preto kričí, preto sa snaží, pred chvíľkou ste to tu videli v tejto sále, neustále vykrikovať, pretože nemá argumenty, nemá žiadne podklady, z ktorých by mohla vychádzať. Keď sme aj vyvrátili jedno, vymysleli si druhé, povieme ďalšie, vymyslia si niečo iné. Tu možno budem odpovedať aj presne na to, čo ste povedali, že ak pán prezident hovorí o strate dôvery v štát, je to možno práve preto, že medzi popisovanými skutočnosťami, že pracovnou metódou opozície je klamstvo a lož alebo veľmi zmenené informácie len preto, aby sa hodili do scenára, ktorý si dopredu vymysleli, tak to je práve ten problém. Hlavný problém je v tom, že na jednej strane predostrú kauzu, začnú kričať, ukradlo sa toľko, také obrovské peniaze, a keď potom prídu naozaj reálne veci, ktoré sa snažia vysvetliť aj možno ministri alebo vysokí štátni úradníci, tak sa zistí, že je úplne iný základ. Potom keď prídu orgány činné v trestnom konaní vyšetrovať, tak zistia, že sú iné prípady, že zrazu sú naozaj iné tie dôkazy a situácia. A to je práve tá vec, ktorá sa nám vždy vráti. Bez ohľadu na to, či vy raz budete vo vláde, budete konfrontovaní s takými istými útokmi od tých istých ľudí, ktorí neustále chcú pozmeniť informáciu. To, že sa vlúpal na môj účet, je naozaj trestný čin, o tom niet pochybností. O tom, že ho v tom podporoval pán poslanec, takisto nepochybujem, dobre. Ja s tým nejaký väčší problém nemám, a preto som tie informácie aj zverejnil. Čo je horšie? Že neuviedli informácie celé. Preto by museli vidieť, že voči tomuto obchodnému prípadu mám pasívne saldo, teda dal som viac, ako som dostal. A to vlastne zásadným spôsobom mení celú tú situáciu. A o tomto práve aj pán prezident hovoril, nemôžeme chcieť mať vyššiu dôveru v orgány či už činné v trestnom konaní alebo finančnú správu, keď ich nenecháme pracovať naozaj nezávisle. A to ja som naozaj zmeny v polícii urobil minimálne za tie roky. Otvorene vám môžeme povedať, že je taký paragraf na zmenu funkcionárov, § 35 ods. 2, to poznajú všetci, tak sa to volá, za osem rokov som ho nepoužil ani v polovičke razy ako za 1,5 roka predchádzajúca vláda. Čiže o akej nezávislosti tu chceme hovoriť? To je to, čo práve hovorím. Im treba dať priestor. A potom ja som prvý za to, že v prípade kauzy Bašternák, v prípade Gorily, v prípade ďalších prípadov po skončení vyšetrovania, aj keď nedopadne podľa toho, že bude niekto obvinený alebo neobvinený, musia sa zverejniť všetky veci, ktoré zistili jednotlivé orgány, a až vtedy môžeme začať verejne posudzovať jednotlivé veci. A práve oni sú tí, ktorí tieto veci majú zverejniť. Raz pred mnohými rokmi som možno urobil taktickú chybu, kedy som dostal informácie, ktoré som mal zverejniť aj som zverejnil. Nemá to byť moja úloha. Má to urobiť ten, ktorý sa v tom najlepšie vyzná. A je tomu už desať rokov. A odvtedy som to neurobil ani raz. To znamená, každý sa niekedy poučí. Ale aj v tomto prípade sú kladené na stôl informácie, ktoré sú absolútne nepravdivé, absolútne nepravdivé. A potom ďalšie informácie sú pretáčané. Ukážem účet, z ktorého odišla platba a jedna z poslankýň opozície sa opýta: „Tak zaplatili ste keš alebo v hotovosti?“ Tak ja neviem keď to odchádza z účtu, asi je to z účtu. Keď potom niekto začne riešiť otázky majetkových priznaní, treba zverejniť príjmy. Však čo iné ako majetkové priznania zverejňuje príjmy? To znamená, čo je najpodstatnejšie v tomto prípade, je, že všetky veci, každé priznanie každý rok sme všetci vysvetľovali. Ja poviem len taký ten príklad, keď hovoríte o tom, že kto aké kedy má príjmy. Len firma FoRest, o ktorej sa častokrát hovorí, zaplatila na daniach a odvodoch počas svojho fungovania do krízových rokov viac ako 4,5 mil. eur, keď sa bavíme, či DPH, či daň z príjmu. Len zisku v tých prvých rokoch medzi rokom 2002 a 2008 vyprodukovala 70 mil. eur zisku, z ktorých boli jednotlivé provízie. Ale to všetci predsa vedeli. To nikdy v mojom prípade nebolo tajné. A takisto som nikdy za osem rokov nečelil problému v tom, že sme mali nejaký korupčný škandál na ministerstve vnútra, za tých celých osem rokov nebol ani jeden. A to sme napríklad nakupovali hasičské autá, ktoré za minulej vlády sa nakupovali za 700-tisíc eur za kus, čo dnes nakupujeme za 350-tisíc. To znamená, tých 350 krát 20 keď si vyrátate, je proste odchod 7 mil. bez toho, aby niekto mrkol okom. A títo ľudia sedia dnes tu v opozície, tu v opozícii sedia. (Prerušenie vystúpenia predsedajúcim.)